Komisijos sprendimas
1993 m. birželio 22 d.
leidžiantis valstybėms narėms numatyti nukrypimą nuo kai kurių Tarybos direktyvos 77/93/EEB nuostatų dėl specialiose krosnyse išdžiovintos spygliuočių medienos, kilusios iš Kanados, ir nustatantis specialiose krosnyse išdžiovintai medienai taikytinos indikatorių sistemos detales
(93/422/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/93/EEB dėl priemonių, apsaugančių augalus ar augalinius produktus nuo kenksmingų organizmų įvežimo ir paplitimo po Bendriją [1], su paskutiniais pakeitimais, padarytais Direktyva 93/19/EEB [2], ir ypač jos 14 straipsnio 3 dalies trečią pastraipą,
atsižvelgdama į valstybių narių pateiktus prašymus,
kadangi pagal Direktyvos 77/93/EEB nuostatas, atsižvelgiant į kenksmingų organizmų įvežimo grėsmę, spygliuočių (Coniferales) mediena kilusi iš Kanados, Kinijos, Japonijos, Korėjos, Taivano ir Jungtinių Amerikos Valstijų, išskyrus Thuja L. medieną ir toliau išvardintas medienos formas:
- skiedrų, drožlių, medienos atliekų ar atraižų, kurios visos ar dalis jų gauta iš tokių spygliuočių,
- pakavimo dėžių, pertvarinės pakuotės ar cilindrinių talpų,
- padėklų, dėžinių padėklų ar kitų krovimo plokščių,
- priemonių kroviniui pakuotėje įtvirtinti, fiksuoti ir amortizuoti,
bet įskaitant tą medieną, kurios paviršius nebėra natūraliai apvalus, gali būti įvežama į Bendriją tik tuomet, jei ji yra tinkamai termiškai apdorota, kai medienos šerdies temperatūra ne mažiau kaip 30 minučių yra 56 °C ir jei ją lydi minėtos direktyvos 7 ar 8 straipsniuose nustatyti sertifikatai;
kadangi spygliuočių mediena kilusi iš Kanados dabar yra įvežama į Bendriją; kadangi šiuo atveju fitosanitariniai sertifikatai minėtoje valstybėje paprastai nėra išduodami; kadangi turi būti nustatytos šiai medienai taikytinos indikatorių sistemos detalės, turinčios patvirtinti, kad ta mediena yra termiškai apdorota, kai medienos šerdies temperatūra 30 minučių yra ne mažiau kaip 56 °C;
kadangi Kanados pateiktos informacijos pagrindu Komisija nustatė, kad Kanadoje buvo sukurta oficialiai patvirtinta ir kontroliuojama specialiose krosnyse išdžiovintos statybinės miško medžiagos programa, kuria siekiama užtikrinti, kad ši statybinė miško medžiaga būtų džiovinama specialiose krosnyse pakankamai ilgą laiką, jog nuo karščio žūtų atitinkami kenksmingi organizmai (Bursaphelenchus xylophilus ir jo pernešėjai); kadangi kenksmingų organizmų paplitimo rizika sumažinama, jei medieną lydi pagal minėtą programą išduoti "Terminio apdorojimo, naudojant specialias džiovinimo krosnis, sertifikatai";
kadangi Komisija užtikrins, kad Kanada sudarytų galimybes gauti visą techninę informaciją, reikalingą įvertinti minėtosios programos veikimą;
kadangi šis leidimas turėtų būti persvarstytas vėliausiai iki 1995 m. balandžio 1 d.;
kadangi šiame sprendime nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Šio straipsnio 2 dalyje nurodytomis sąlygomis valstybėms narėms suteikiama teisė numatyti nukrypimą nuo Direktyvos 77/93/EEB 7 straipsnio 2 dalies ir 12 straipsnio 1 dalies b punkto nuostatų dėl tinkamai termiškai apdorotos spygliuočių medienos, kilusios iš Kanados.
2. Bus laikomasi šių sąlygų:
a) mediena turi būti pagaminta tokiose lentpjūvėse arba apdorota tokiose tinkamose patalpose, kurias Agriculture Canada atrinko ir patvirtino kaip tinkamas dalyvauti specialiose krosnyse išdžiovintos statybinės miško medžiagos programoje;
b) mediena turi būti džiovinama tiek laiko, kad šerdyje 30 minučių būtų ne mažesnė kaip 56 °C temperatūra krosnyje, išbandytoje ir šiai paskirčiai patvirtintoje oficialios rūšiavimo agentūros, kurią šiam tikslui patvirtino Agriculture Canada; tuo atveju, jei naudojamasi tam tikru darbo režimu, pagal kurį sausų storgalių temperatūra nesiekia 56 °C, tuomet į džiovinimo specialioje krosnyje procesą turi įeiti džiovinimo ciklo pabaigoje numatytas tam tikro apdorojimo režimo laikotarpis, kurio metu džiovinimo krosnies temperatūra siektų 60 °C bent vieną valandą;
c) įvykdžius b punkte išdėstytas sąlygas, a punkte nurodytos lentpjūvės paskirtas pareigūnas arba šio pareigūno prižiūrimas kitas asmuo ant kiekvieno ryšulio arba ant ryšulių pakuotės uždeda standartizuotą žymą;
d) oficialiosios vertinimo agentūros, atrinktos ir įgaliotos šiuo tikslu pagal Agriculture Canada patvirtintą ir kontroliuojamą programą, sukuria tikrinimo sistemą, kad b ir c punktuose išdėstytos sąlygos būtų įvykdytos;
e) į šią tikrinimo sistemą įeina Agriculture Canada inspektoriai, kontroliuojantys a punkte nurodytas atrinktas lentpjūves ir kartais atliekantys tikrinimus prieš medieną siunčiant;
f) medieną turi lydėti "Terminio apdorojimo, naudojant specialią džiovinimo krosnį, sertifikatas", kuris yra standartizuotas pagal a punkte nurodytą programą ir kuris atitinka šio sprendimo priede pateiktą pavyzdį bei kurį išduoda įgaliotasis asmuo, atstovaujantis Agriculture Canada patvirtintas dalyvauti šioje programoje lentpjūves.
2 straipsnis
Nepažeisdamos Direktyvos 77/93/EEB 14 straipsnio 5 dalyje išdėstytų nuostatų, valstybės narės praneša Komisijai ir kitoms valstybėms narėms apie visus atvejus, kai pagal šį sprendimą įvežamos siuntos neatitinka 1 straipsnio 2 dalies c ir f punktuose išdėstytų sąlygų.
3 straipsnis
Pagal 1 straipsnį suteiktas įgaliojimas taikomas nuo 1993 m. birželio 1 d. Šis įgaliojimas panaikinamas, jei nustatoma, kad 1 straipsnio 2 dalyje išdėstytų sąlygų nepakanka, jog būtų užkirstas kelias kenksmingiems organizmams patekti į Bendriją, arba kad šių sąlygų nebuvo laikomasi. Šis įgaliojimas turi būti persvarstytas vėliausiai iki 1995 m. balandžio 1 d.
4 straipsnis
Šis sprendimas skirtas valstybėms narėms.
Priimta Briuselyje, 1993 m. birželio 22 d.